Prorectorul Universității din București conf. univ. dr. Sorin Costreie, ales în funcția de președinte al rețelei UNICA
Prorectorul pentru Rețele universitare și Relații publice al Universității din București (UB) conf. univ. dr. Sorin Costreie a fost ales astăzi, 15 iunie 2023, președinte al Network of Universities from the Capitals of Europe – UNICA. Astfel, profesorul Costreie devine primul președinte al UNICA care provine dintr-o țară din Europa Centrală și de Est, dar și primul președinte din România al unei alianțe universitare europene.
Alegerea a avut loc în cadrul Adunării Generale a Network of Universities from the Capitals of Europe – UNICA și a Seminarului Rectorilor cu tema „The way forward: Exploring the paths towards the future of European Higher Education”, desfășurate în perioada 14 - 16 iunie 2023 la Bruxelles. Mandatul de președinte al Network of Universities from the Capitals of Europe – UNICA este de 4 ani.
Conf. univ. dr. Sorin Costreie a fost ales pentru prima oară în Comitetul Director al UNICA în 2019 în cadrul întrunirii care a avut loc la King’s College din Londra și reales, în 2021, în cadrul unui eveniment desfășurat online.
Seminarul Rectorilor cu tema „The way forward: Exploring the paths towards the future of European Higher Education” a adus în atenția participanților cele mai importante oportunități ale spațiului european de învățământ superior și de cercetare ca urmare a Inițiativei Universităților Europene. 
Universitatea din București mai este reprezentată la nivelul rețelei UNICA și de prof. univ. dr. Romiță Iucu, președintele Consiliului de Orientare și Analiză Strategică al UB, care coordonează Grupul de lucru EduLAB din cadrul Network of Universities from the Capitals of Europe.
Conf. univ. dr. Sorin Costreie este prorector pentru Rețele universitare și Relații publice al Universității din București din 2017 fiind, anterior, prodecan al Facultății de Filosofie a UB, în perioada 2016 - 2017. Profesorul Costreie este specializat în filosofia limbajului, filosofia matematicii și logică filosofică, fiind conferențiar la Facultatea de Filosofie a UB, Departamentul de Filosofie Teoretică. Conf. univ. dr. Sorin Costreie este doctor în filosofie al Universității din București din 2007. Interesele sale de cercetare acoperă și logica, filosofia științei, metafizica, epistemologia, gândirea critică și istoria filosofiei, în special începuturile filosofiei moderne și a celei analitice. A desfășurat activități de cercetare în Italia, Germania, Spania, SUA și Canada. A publicat diverse studii și lucrări în volume și reviste internaționale editate de către Springer, Kluwer, Taylor&Francis, Elsevier și Oxford University Press.
Network of Universities from the Capitals of Europe – UNICA este o rețea alcătuită din 56 de universități din 41 de capitale ale Europei, ce numără peste 1,5 milioane de studenți. Universitatea din București a aderat la UNICA în anul 1993. 
Mai multe detalii cu privire la întâlnirile UNICA din 2023 pot fi consultate aici.
